<classify> MATIBABU ya Mkurugenzi wa Clouds Media Group, Ruge Mutahaba yanadaiwa kuwa ya gharama kubwa ambapo kwa siku hutumia karibu Sh milioni tano, jambo lililowalazimu wanafamilia kuomba msaada kwa watu wa karibu.Ruge ambaye amekuwa akijihusisha zaidi na burudani, akisaidia kuibua wasanii hasa wa muziki, amekuwa akisumbuliwa na figo kwa muda mrefu na sasa yupo India kwa matibabu baada ya kutoka Afrika Kusini.Mdogo wake Ruge aliyejitambulisha kwa jina la Mbaki Mutahaba amesema jana, baadhi ya viongozi akiwemo Rais John Magufuli walichangia kiasi cha fedha kwenye matibabu hayo lakini hazijatosha kutokana na gharama kuwa kubwa.Gharama za matibabu kwa kule ni kubwa inaweza kufika mpaka milioni tano au sita kwa siku, pamoja na kwamba hata Rais Magufuli aliwahi kutoa fedha kwa ajili ya matibabu lakini gharama zimekuwa kubwa sana,amesema.Amesema kwa sasa wanahitaji michango ya kutosha kwa ajili ya kusaidia suala hilo ingawa alikiri baadhi ya watu na wafanyabiashara maarufu wameonesha kuguswa na jambo hilo baada ya kutoa ujumbe huo.  <topic>: kitaifa 